Diari Oficial de la Generalitat Valenciana


Sumari del DOGV 8112, del 24-08-2017 (2017/7305)

DECRET 92/2017, de 14 de juliol, del Consell, pel qual s'aprova el Reglament d'organització i funcionament de l'Institut Valencià de Finances (IVF).
----------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2017/07/14/92/dof/vci/html**

### Dades del document

Número de DOGV
:   8112

Data del DOGV
:   24-08-2017

Secció del DOGV
:   I. DISPOSICIONS GENERALS

Número del document
:   2017/7305


Data del document
:   14-07-2017

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * Institut Valencià de Finances
    * legislació
    * administració regional
    * reglament intern
    * empresa pública

DECRET 92/2017, de 14 de juliol, del Consell, pel qual s'aprova el Reglament d'organització i funcionament de l'Institut Valencià de Finances (IVF). [2017/7305]  
ÍNDEX  
  
Preàmbul  
Capítol I. Naturalesa, règim jurídic i funcions  
Article 1. Naturalesa i règim jurídic  
Article 2. Principis generals d'actuació i Codi de Bon Govern  
  
Article 3. Fins i funcions  
Capítol II. Òrgans de govern  
Article 4. Òrgans de govern  
Article 5. El Consell General. Composició  
Article 6. Competències del Consell General  
Article 7. Funcionament del Consell General  
Article 8. La Comissió d'Inversions. Composició  
Article 9. Competències i funcionament de la Comissió d'Inversions  
  
Article 10. La Direcció General  
Capítol III. Comissions delegades  
Article 11. Comissions delegades del Consell General  
Article 12. La Comissió de nomenaments i retribucions  
Article 13. La Comissió d'Auditoria i control de riscos  
Article 14. La Comissió de transparència i responsabilitat social corporativa  
Article 15. Comités delegats de la Comissió d'Inversions  
Capítol IV. Estructura organitzativa  
Article 16. Organització  
Article 17. Auditoria interna  
Capítol V. Personal  
Article 18. Règim jurídic del personal  
Article 19. Personal funcionari que presta serveis en l'IVF  
Article 20. Personal laboral propi  
Article 21. Personal directiu  
Article 22. Relació de llocs de treball  
Article 23. Règim retributiu del personal  
Capítol VI. Recursos i règim economicofinancer  
Article 24. Recursos economicofinancers  
Article 25. Règim pressupostari  
Article 26. Control financer i comptabilitat  
Article 27. Supervisió i control economicofinancer  
Article 28. Avals  
Article 29. Límit d'endeutament  
Article 30. Garantia  
Capítol VII. Contractació  
Article 31. Règim de contractació  
Article 32. Contingut de la declaració de mitjà propi  
Article 33. Abast de la declaració de mitjà propi  
Capítol VIII. Règim patrimonial  
Article 34. Patrimoni propi  
Article 35. Béns adscrits  
Capítol IX. Altres disposicions  
Article 36. Inspecció d'entitats financeres  
Article 37. Inspecció de fundacions  
Article 38. Recursos administratius  
Article 39. Sol·licitud d'informació  
Article 40. Deure de secret  
Article 41. Transparència  
Disposició addicional  
Disposició transitòria  
Disposició derogatòria  
Disposicions finals  
  
  
PREÀMBUL  
  
La Llei 5/2013, de 23 de desembre, de mesures fiscals, de gestió administrativa i financera, i d'organització de la Generalitat en l'article 171 va aprovar un nou règim jurídic per a l'IVF, que va entrar en vigor l'1 de gener de 2014. Aquest nou règim va substituir la disposició addicional 8a de la Llei 7/1990, de 28 de desembre, de pressupostos de la Generalitat per a l'exercici 1991, que va ser fins a aqueixa data el marc normatiu de l'IVF. Aquest nou marc jurídic i competencial implicava així mateix l'atribució a l'IVACE de les competències que venia exercint l'IVF en l'àmbit de l'activitat creditícia al sector privat, tot això quede desplegat pel Decret 15/2014, de 24 de gener, del Consell, que va aprovar el Reglament d'organització i funcionament de l'Institut Valencià de Finances (IVF).  
Després de les eleccions autonòmiques de 2015, i en un context en què resultava imperatiu impulsar un nou model econòmic, l'IVF va ser objecte d'especial atenció en l'acord d'investidura entre les forces polítiques que donen suport parlamentari a l'actual govern de la Generalitat Valenciana. En concret, l'esmentat acord va establir els objectius al compliment dels quals haurà d'orientar-se l'IVF en aquesta nova etapa, i que són:  
- Recuperació del sistema financer valencià. Refundació de l'Institut València de Finances per a transformar-lo en una entitat pública amb accés al crèdit del BCE i fons del BEI.  
- Paper actiu de les institucions com a agent de desenvolupament. L'IVF haurà de convertir-se en un agent de desenvolupament per a estimular la creació d'empreses i afavorir el seu creixement i internacionalització.  
El procés de disseny institucional per al compliment d'aquests objectius es va iniciar amb la publicació del Decret llei 5/2015, de 4 de setembre, del Consell, pel qual es modifica l'àmbit competencial de l'IVF i de l'IVACE, que va aprovar la modificació dels articles 170 i 171 de la Llei 5/2013, en el sentit de restituir entre els fins de l'IVF el finançament al sector privat.  
Perquè l'IVF puga complir la missió establida, aquest Institut haurà de dissenyar la seua arquitectura institucional i estructura organitzativa de manera que li permeta convertir-se en l'instrument financer idoni per a canalitzar els recursos financers disponibles en el mercat cap a la realització de projectes d'inversió rendibles en territori valencià, compatibles amb els objectius de la política econòmica del Consell. En estricta aplicació de les millors pràctiques observades en institucions d'aquest tipus, tant a Espanya com a Europa, l'IVF adoptarà un model de governança i una estructura organitzativa equiparables a les de la banca comercial, cedint a la Generalitat els criteris d'elegibilitat en la concessió de crèdits, però aplicant criteris estrictament professionals en tot el que es refereix a l'avaluació i la gestió del risc.  
El present reglament d'organització i funcionament estableix les bases per a aquesta transformació, partint de la premissa del marc jurídic, organitzatiu i competencial actualment en vigor, aporta la necessària seguretat jurídica i estabilitat operativa a la institució, però al mateix temps orienta el procés de reestructuració de l'IVF cap a l'escissió de les seues dues àrees fonamentals, en l'horitzó temporal de la present legislatura: l'àrea d'inversions creditícies, que es convertirà en el futur Institut Valencià de Finances; i l'àrea de política financera. L'objectiu fonamental d'aquesta operació corporativa és aconseguir que el futur Institut Valencià de Finances no forme part del sector administracions públiques de la Comunitat Valenciana i puga finançar-se en els mercats financers, amb independència de les restriccions a l'endeutament que en cada moment puguen afectar la Generalitat.  
De manera coherent amb els objectius establits, i fins a la culminació de l'esmentat procés d'escissió, el present reglament impulsa el paper de l'IVF com a agència de crèdit al servei del desenvolupament de la societat valenciana, integrada en el sector públic instrumental de la Generalitat, en l'administració de la qual es recolza per a orientar la seua política de finançament. En aquesta nova etapa, l'IVF detectarà les necessitats de finançament dels diferents sectors i territoris en col·laboració amb la conselleria que tinga les compètencies en matèria d'economia, a qui correspon establir les directrius de la política creditícia del Consell en l'àmbit privat. De fet, la connexió amb la resta de departaments de la Generalitat atorga a l'IVF un avantatge competitiu en l'accés i gestió d'informació rellevant sobre el nostre teixit productiu, que es troba en l'essència de la seua raó de ser.  
  
Així mateix, atenent la finalitat a què s'orienta aquest reglament, que és la de coadjuvar a un procés pel qual el futur Institut Valencià de Finances no forme part del sector administracions públiques de la Comunitat Valenciana, cal procedir a una profunda revisió dels elements de governança corporativa de l'actual IVF. En aquest sentit, estableix amb claredat les relacions jeràrquiques existents entre els distints òrgans de govern, definint les seues funcions, i donant una major rellevància a la participació de persones independents de reconegut prestigi professional.  
Així mateix, amb la finalitat d'incorporar criteris professionals de caràcter estrictament tècnic, aquesta norma estableix les bases perquè l'IVF es dote de mecanismes d'identificació, anàlisi i cobertura de riscos, principalment els relatius al risc de crèdit, de mercat i operatius, atenent els criteris establits per a les entitats de crèdit pel Banc d'Espanya. Al mateix temps, possibilita la implantació d'un sistema escalonat d'aprovació d'operacions, considerant distints nivells de responsabilitat atenent el risc assumit.  
La present actuació queda justificada per la necessitat d'adaptar l'actual estructura organitzativa de l'IVF a la nova realitat d'aquest, que és la creació d'un banc promocional, i així mateix necessitats de transparència, seguretat jurídica i eficàcia en la gestió del risc justifiquen la racionalització de l'estructura organitzativa de l'IVF i l'adaptació dels seus òrgans a estructures més assimilades a les de les entitats de crèdit que permeten gestionar amb agilitat les funcions de l'IVF i controlar i gestionar els riscos inherents a l'activitat creditícia.  
  
Aquesta disposició està inclosa en el Pla normatiu de l'Administració de la Generalitat per a 2017.  
En virtut d'això, de conformitat amb l'autorització continguda en la disposició final sisena de la Llei 5/2013, de 23 de desembre, de mesures fiscals, de gestió administrativa i financera, i d'organització de la Generalitat, i a proposta del conseller d'Hisenda i Model Econòmic, vistos els informes preceptius i amb la deliberació prèvia del Consell, en la reunió de 14 de juliol de 2017  
  
  
DECRETE  
  
CAPÍTOL I  
Naturalesa, règim jurídic i funcions  
  
Article 1. Naturalesa i règim jurídic  
1. De conformitat amb l'article 171.1 de la Llei 5/2013, de 23 de desembre, de mesures fiscals, de gestió administrativa i financera, i d'organització de la Generalitat, d'ara en avant, Llei 5/2013, l'Institut Valencià de Finances (IVF) és una entitat de dret públic.  
Així mateix, de conformitat amb allò que estableixen els articles 2.1.b, 2.3.a.2n, 3.2.a i la disposició addicional cinquena de la Llei 1/2015, de 6 de febrer, d'hisenda pública, del sector públic instrumental i de subvencions, l'IVF forma part del «sector públic instrumental de la Generalitat», integrat en aquest com un «organisme públic de la Generalitat» i dins d'aquest grup està classificat com a «entitat pública empresarial de la Generalitat». Al seu torn, dins de l'estructura del sector públic de la Generalitat, pertany al «sector públic empresarial i fundacional».  
L'Institut Valencià de Finances té personalitat jurídica pròpia i plena capacitat d'obrar per al compliment dels seus fins i queda adscrit a la conselleria competent en matèria d'hisenda.  
2. El règim jurídic de l'Institut Valencià de Finances és el previst en l'article 171.1 de la Llei 5/2013, que es desplega en aquest reglament.  
Així mateix, es regeix per allò que regula la Llei 1/2015, de 6 febrer, per les lleis anuals de pressupostos de la Generalitat que li siguen aplicables, així com per la normativa en matèria de sector públic empresarial; en particular, pel que fa a l'elaboració del pressupost, a la comptabilitat i al seu control economicofinancer.  
En la seua condició de prestador de serveis de certificació de firma electrònica, l'IVF estarà subjecte a les obligacions establides en la Llei 59/2003, de 19 de desembre, de firma electrònica.  
En la seua condició d'intermediari financer, l'Institut Valencià de Finances es regirà per criteris de mercat i ajustarà la seua activitat a l'ordenament jurídic privat, sense perjuí que, en l'àmbit de les seues competències i d'acord amb els objectius de la política econòmica, la Generalitat, a través de les distintes conselleries, puga bonificar les quotes d'interés que es deriven dels préstecs atorgats per l'Institut.  
En tot cas, subjectarà la seua activitat a les normes de dret públic en aquelles actuacions que suposen l'exercici de potestats administratives.  
  
  
Article 2. Principis generals d'actuació i Codi de Bon Govern  
1. L'Institut Valencià de Finances subjectarà la seua actuació als principis de legalitat, servei a l'interés general, transparència, imparcialitat, economia, eficàcia, eficiència, austeritat, estabilitat pressupostària, sostenibilitat financera i millora contínua del servei a la ciutadania.  
2. Igualment, l'IVF haurà d'observar un comportament socialment responsable, capaç de conciliar les demandes socials amb un desenvolupament sostenible, basat en el respecte al medi ambient, l'atenció a la ciutadania, la igualtat d'oportunitats, la cohesió i integració social i la igualtat de gènere. En aquest sentit, l'actuació de l'IVF en matèria creditícia incentivarà l'adopció per part de les empreses de criteris de sostenibilitat, tant econòmica com social o mediambiental.  
  
3. L'Institut Valencià de Finances subjectarà la seua actuació, així mateix, als valors, principis generals i normes de conducta establits en el Codi de Bon Govern de la Generalitat.  
  
Article 3. Fins i funcions  
1. De conformitat amb l'article 171.2 de la Llei 5/2013, l'Institut Valencià de Finances té com a finalitat actuar com a principal instrument de la política financera del Consell, així com exercitar les competències de la Generalitat sobre el sistema financer, i prestar els serveis de certificació de firma electrònica avançada i serveis relacionats amb identificació i firma electrònica.  
2. Per a la consecució d'aquestes finalitats, pot realitzar les funcions previstes en l'article 171.2 de la Llei 5/2013 i que es desenvolupen a continuació:  
a) Funcions derivades de la seua condició d'intermediari financer:  
1) Controlar, coordinar i canalitzar l'oferta de crèdit públic de la Generalitat.  
2) Concedir crèdits, préstecs, avals i altres caucions a favor de les empreses i entitats de naturalesa privada, col·laborar, prestar suports financers i participar en el capital i en els òrgans de govern, tant en nom propi com en representació de la Generalitat, de societats que faciliten el finançament o la promoció d'empreses no financeres, així com efectuar aportacions i gestionar fons de capital de risc constituïts amb la mateixa finalitat, seguint les directrius generals de la política creditícia establides per la conselleria competent en matèria d'economia.  
  
Així mateix, amb l'objectiu d'afavorir el desenvolupament econòmic de cada sector d'activitat o territori, es tindran en compte les necessitats que siguen detectades en el seu àmbit d'actuació per les distintes conselleries i resta del sector públic de la Generalitat. Per a això, l'IVF promourà els canals de comunicació i esquemes de col·laboració pertinents amb els esmentats organismes.  
3) Finançar i prestar avals, caucions o altres garanties a projectes d'obres i serveis públics que puguen ser elaborats, executats o explotats per mitjà d'esquemes de col·laboració publico-privada. En aquest sentit, podran ser beneficiàries aquelles empreses, organismes i entitats de qualsevol tipus o naturalesa que, directament o indirectament, de manera majoritària, estiguen finançades o participades per l'administració pública, o que els seus actes estiguen subjectes directament o indirectament al poder de decisió d'aquesta.  
b) Funcions derivades de la seua condició d'instrument de la política financera del Consell:  
1) Concedir crèdits, préstecs, avals i altres caucions a favor del sector públic instrumental de la Generalitat, o de qualsevol altra entitat de caràcter públic.  
2) Efectuar la gestió, coordinació i seguiment de l'endeutament de la Generalitat i del sector públic instrumental, incloent-hi les distintes fórmules de finançament extrapressupostari que siguen susceptibles d'originar obligacions econòmiques, i la negociació amb entitats financeres de les condicions dels contractes relatius a operacions de finançament i de productes derivats. Potenciar els mercats primaris i facilitar la liquiditat, en els mercats secundaris, dels títols emesos.  
  
3) Col·laborar i assistir en les operacions de crèdit de les entitats locals, prèvia petició d'aquestes entitats.  
4) Realitzar la inspecció, control i supervisió del compliment dels compromisos assumits per les entitats de qualsevol naturalesa que hagen resultat beneficiàries de qualsevol instrument financer establit per la Generalitat, alguna de les seues entitats dependents o el mateix Institut, quan concórreguen especials circumstàncies que així ho aconsellen, a instàncies del Consell.  
5) Exercir el control, inspecció i disciplina de les entitats financeres la supervisió prudencial de les quals siga competència de la Generalitat, en els termes que dispose la legislació bàsica estatal.  
6) Exercir les competències assignades a la Generalitat en matèria de mercat de valors.  
7) Tramitar i gestionar els avals o altres garanties que preste la Generalitat.  
8) Acordar convenis de finançament o de col·laboració financera així com qualsevol altre instrument de naturalesa jurídica, econòmica o financera amb altres institucions financeres, públiques i privades, tant d'àmbit nacional com internacional, dins de l'àmbit de les seues competències.  
9) Prestar assessorament en matèria financera a institucions públiques o privades, així com emetre informes per al Consell o per a l'Administració de la Generalitat o el seu sector públic, a instància d'aquests o per iniciativa pròpia.  
10) Exercir la representació de la Generalitat en aquelles matèries d'índole financera que la llei o que el Consell li encomane.  
11) Exercir la coordinació institucional en aquelles matèries relacionades amb el finançament davant d'òrgans de l'administració europea, administració central i autonòmica, en l'àmbit de les seues competències, havent de garantir una adequada coordinació i comunicació periòdica amb la direcció general competent en matèria de projectes i fons europeus, en les matèries relacionades amb instruments financers cofinançats amb fons europeus.  
12) Prestar els serveis de tresoreria de la Generalitat o del seu sector públic, que se li atribuïsquen.  
13) Desenvolupar totes aquelles activitats relacionades amb la identificació electrònica i firma electrònica i la seguretat en les comunicacions electròniques, informàtiques i telemàtiques.  
14) Exercir les competències i funcions atribuïdes a l'Autoritat de Certificació de la Comunitat Valenciana, i prestar els serveis de certificació electrònica, com a prestador de serveis de certificació, d'acord amb la seua Declaració de Pràctiques de Certificació a persones o entitats públiques o privades, nacionals i estrangeres.  
15) Actuar com a tercer de confiança per a dotar de seguretat les transaccions telemàtiques (gestió documental, custòdia electrònica, registre de representació electrònica).  
16) Exercir les competències de segellament de temps i font d'hora fiable.  
17) Prestar serveis d'assessorament i consultoria en matèria d'aplicacions i desenvolupaments amb firma electrònica i seguretat de la informació i les comunicacions.  
18) Assessorar i col·laborar per a l'explotació, amb criteri de rendibilitat, tant social com econòmica, dels béns incorporals de naturalesa tecnològica adscrits a les conselleries i als ens del sector públic de la Generalitat. Aquest assessorament i col·laboració s'instrumentarà per mitjà d'acords amb les conselleries i els ens, on es fixaran els seus termes i condicions.  
c) Qualssevol altres funcions que li atribuïsquen les lleis o que li encomane el Consell en l'àmbit de les seues competències.  
  
  
CAPÍTOL II  
Òrgans de govern  
  
Article 4. Òrgans de govern  
Els òrgans de govern de l'Institut Valencià de Finances són:  
1. El Consell General  
2. La Comissió d'Inversions  
3. La Direcció General  
  
Article 5. El Consell General. Composició  
1. El Consell General és l'òrgan col·legiat superior de govern, alta direcció, administració i control de l'entitat. Per això, del Consell General dependran les comissions delegades mencionades en el present reglament, així com aquells comités o departaments que aquest puga constituir.  
Dependrà així mateix del Consell General la Direcció General, excepte en aquelles competències de caràcter administratiu, de finançament al sector públic instrumental, en matèria de supervisió d'entitats financeres i mercats de valors, atribuïdes per la normativa vigent a l'Institut Valencià de Finances.  
2. El Consell General estarà integrat per:  
a) Presidència: que serà la persona titular de la conselleria competent en matèria d'hisenda.  
b) Quatre vocals, vinculats a l'Administració de la Generalitat, d'acord amb els criteris següents:  
1r. La persona titular de la Direcció General de l'IVF, que s'abstindrà del seu dret de vot en aquells temes en què es valore la seua gestió. Exercirà així mateix les funcions de Secretaria del Consell General.  
  
2n. La persona titular de la secretaria autonòmica competent en matèria d'hisenda.  
3r. La persona titular de la secretaria autonòmica competent en matèria de sector públic empresarial.  
4t. Una persona en representació de la conselleria competent en matèria d'economia, designada per la persona titular de la conselleria i amb rang mínim de director o directora general.  
c) Cinc vocals independents.  
A aquests efectes, s'entendrà independent qui no siga personal al servei de la Generalitat ni del seu sector públic instrumental, i els serà aplicable allò que estableix l'apartat 4 de l'article 529 duodecies del text refós de la Llei de societats de capital per a la consideració de conseller o consellera independent. A aquest efecte, es consideraran societats del grup la Generalitat i els integrants del seu sector públic atenent allò que estableix l'article 2.1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
El nomenament d'aquestes vocalies haurà de respectar el principi de paritat entre homes i dones de conformitat amb el que disposa l'apartat 3 de la disposició addicional novena de la Llei 1/2013, de 21 de maig, de la Generalitat, de mesures de reestructuració i racionalització del sector públic empresarial i fundacional de la Generalitat; i s'efectuarà pel Consell, a proposta de la persona titular de la conselleria competent en matèria d'hisenda, amb un informe previ favorable de la Comissió de Nomenaments i Retribucions de l'IVF en què es farà constar una valoració de la idoneïtat de les persones candidates, segons els criteris d'idoneïtat establits en la normativa aplicable a les entitats de crèdit.  
  
El mandat de les vocalies independents serà de 3 anys, després del qual pertocarà una sola reelecció.  
d) La proposta d'aquestes vocalies independents obeirà els criteris següents:  
1r) Dues vocalies proposades per les organitzacions sindicals i empresarials a la Comissió de Nomenaments i Retribucions, atenent allò que estableix la Llei 7/2015, de 2 d'abril, de la Generalitat, de participació i col·laboració institucional de les organitzacions sindicals i empresarials representatives a la Comunitat Valenciana. Una de les quals ho serà per designació de les organitzacions sindicals i l'altra per les organitzacions empresarials.  
2n) Tres vocalies proposades per la Direcció General de l'IVF a la Comissió de Nomenaments i Retribucions, atenent el reconegut prestigi i competència professional en algun dels àmbits econòmic, financer o jurídic de les persones proposades.  
3. A les reunions del Consell General assistirà, en tasques d'assessorament jurídic, amb veu però sense vot, una persona representant de l'Advocacia de la Generalitat. Així mateix, la persona titular de la Presidència del Consell General podrà invitar a participar-hi, amb veu i sense vot, l'auditor intern de l'entitat i qualsevol persona que tinga relació amb els assumptes que s'han de tractar en les reunions del Consell.  
  
Article 6. Competències del Consell General  
Al Consell General li correspon exercir totes les facultats i poders, en general, que siguen necessaris per al compliment dels seus fins.  
La delegació permanent d'alguna facultat del Consell General, tant en la Comissió d'Inversions, com en alguna de les comissions delegades previstes en el present reglament i definides en els articles 12, 13 i 14, o en la Direcció General, requerirà per a la seua validesa el vot favorable de les dues terceres parts dels components del consell.  
  
En particular, se li atribueixen les competències següents:  
1) Definir les línies d'actuació de l'IVF, en coherència amb les directrius generals de la política creditícia del Consell establertes per la conselleria competent en matèria d'economia.  
2) Aprovar el pla anual d'activitats de l'IVF, així com les seues modificacions.  
3) Aprovar i elevar a la seua conselleria d'adscripció, l'avantprojecte de pressupost.  
4) Aprovar els estats d'execució del pressupost, la memòria i els comptes anuals de l'IVF.  
5) Aprovar l'organització funcional i les directrius bàsiques en matèria de recursos humans de l'entitat, incloent-hi l'aprovació de les relacions de llocs de treball i el règim de retribució del personal propi de l'IVF, així com les dietes per assistència als consellers i conselleres independents nomenats pel seu reconegut prestigi i competència professional, dins de les limitacions legals i pressupostàries, en particular de les previstes en els articles 18 a 20 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional i sense perjuí de les competències atribuïdes a altres òrgans de la Generalitat.  
  
6) Determinar anualment les necessitats de recursos humans, amb assignació pressupostària, que han de proveir-se per mitjà de la incorporació de personal de nou ingrés, per a la seua inclusió en l'oferta d'ocupació pública corresponent.  
7) L'aprovació, regulació i desenvolupament de l'organigrama i de l'organització interna de l'entitat.  
8) Designar les persones que hagen de tindre la representació de la Generalitat en qüestions d'índole financera, quan alguna disposició ho preveja o el Consell li ho encomane.  
9) Aprovar l'adquisició a títol onerós de béns immobles, així com la subscripció de contractes en matèria d'arrendament, amb un informe previ favorable de la conselleria competent en matèria de patrimoni.  
10) Elaborar una política adequada en les matèries relatives a  
- Transparència en la gestió de les competències atribuïdes a l'IVF i de responsabilitat social corporativa,  
- Nomenaments i retribucions, i  
- Auditoria i control de riscos  
11) Designar els membres del Consell General que formaran part de les distintes comissions delegades regulades en els articles 12, 13 i 14 d'aquest reglament.  
12) Acordar les operacions d'alienació d'actius, de caràcter mobiliari i immobiliari, adjudicats com a conseqüència de processos de recuperació de deutes contrets amb l'IVF en l'exercici de la seua activitat creditícia.  
13) Aprovar la col·laboració, prestació de suport financer i participació en el capital i en els òrgans de govern, tant en nom propi com en representació de la Generalitat, de societats que faciliten el finançament o promoció d'empreses no financeres.  
14) L'aprovació de les convocatòries de proves d'admissió per a la selecció del personal propi al servei de l'IVF.  
15) L'execució, seguiment i valoració de les polítiques generals aprovades pel Consell General relatives a les matèries previstes en l'apartat 10) del present article.  
  
Article 7. Funcionament del Consell General  
1. El Consell General es reunirà, en sessió ordinària, com a mínim tres vegades a l'any. La convocatòria la realitzarà la persona titular de la Presidència, a través de qualsevol mitjà en què quede constància de la seua recepció, fent constar l'ordre del dia i, almenys, amb tres dies d'antelació, excepte en casos d'urgència apreciada per la persona titular de la Presidència.  
La convocatòria urgent haurà de ser notificada amb, almenys, 24 hores d'antelació, i l'esmentada urgència haurà de ser ratificada a l'inici de la sessió per majoria dels membres.  
El Consell es reunirà de forma extraordinària quan la persona titular de la Presidència ho considere justificat o quan ho demanen, almenys, un terç dels seus membres.  
2. El Consell General quedarà vàlidament constituït quan més de la meitat dels membres en exercici es troben presents. En els supòsits de vacant, absència o malaltia es designaran suplències en la forma prevista a la normativa que regula el règim jurídic del sector públic. Per al cas de les suplències de les vocalies de l'article 5.2.b, la titular absent podrà designar a la seua suplent, la qual haurà de tindre un rang mínim de director o directora general i pertànyer a l'àmbit de la conselleria a què pertanya la titular.  
3. Els acords del Consell General s'adoptaran per majoria simple dels seus membres presents en la reunió. La persona titular de la Presidència tindrà vot de qualitat per a dirimir els empats. Els acords del Consell General s'arreplegaran en una acta i seran firmats per les persones titulars de la Presidència i de la Secretaria del Consell. Les certificacions de les actes seran expedides per la persona titular de la Secretaria amb el vistiplau de la titular de la Presidència del Consell.  
  
4. El Consell General podrà adoptar acords en sessions realitzades per mitjà de dispositius telemàtics bidireccionals, sempre que cap dels membres del Consell s'opose a aquest procediment, disposen de mitjans necessaris per a això i es reconeguen recíprocament, la qual cosa haurà d'expressar-se en l'acta del Consell i en la certificació dels acords que s'expedisca. En aquest cas, la sessió del Consell es considerarà única.  
  
5. L'adopció d'acords per correu electrònic o correspondència, o per qualsevol altre mitjà que garantisca l'autenticitat del vot i sense sessió, només serà admesa quan cap membre del Consell s'opose a aquest procediment. La tramesa del vot per escrit i l'acceptació podran ser realitzades per mitjà de correu electrònic.  
6. En tot allò no regulat expressament en el present reglament, s'aplicarà supletòriament allò que disposa en matèria d'òrgans col·legiats la legislació básica sobre el règim jurídic del sector públic.  
7. Les deliberacions del Consell General tindran caràcter reservat.  
8. Sense perjuí del que disposa la normativa en matèria d'incompatibilitats, no poden formar part del Consell General de l'Institut Valencià de Finances aquelles persones que tinguen el càrrec de conselleres, administradores, directores, gerents, assessores o assimilades i el personal en actiu d'entitats financeres privades o, en general, de qualsevol persona jurídica que estiga subjecta a la supervisió de l'Institut o relacionada amb les competències i funcions de l'Institut.  
  
Article 8. La Comissió d'Inversions. Composició  
1. La Comissió d'Inversions és l'òrgan col·legiat de govern competent en matèria d'inversió creditícia.  
2. La Comissió d'Inversions estarà integrada per:  
a) Presidència: que serà exercida per la persona titular de la Direcció General de l'IVF, o el conseller o consellera en qui delegue.  
b) El vocal del Consell General que ostente la representació de la conselleria competent en matèria d'economia.  
c) El vocal del Consell General que ostenta la representació sindical.  
d) El vocal del Consell General que ostenta la representació de les associacions empresarials.  
e) Un vocal independent triat pel Consell General.  
Exercirà la secretaria de la Comissió la persona titular de la Direcció Adjunta Legal, o qui li substituïsca en cas de delegació, que tindrà veu però no vot.  
La Presidència dirimirà, si és el cas, els empats de les votacions amb el seu vot de qualitat.  
  
Article 9. Competències i funcionament de la Comissió d'Inversions  
1. La Comissió d'Inversions tindrà, a més d'aquelles altres que li delegue el Consell General, les competències següents:  
a) Establir els principis corporatius per a una adequada gestió del risc inherent a l'activitat creditícia en general i en especial al risc de crèdit. Per a això tindrà la facultat d'aprovar, mitjançant un reglament intern, un marc general de gestió de riscos que determine les polítiques a seguir en aquesta matèria. Aquestes polítiques es desenvoluparan en metodologies, procediments i criteris, que permeten la identificació, mesurament, anàlisi i control dels riscos.  
Així mateix, el reglament haurà d'establir procediments que garantisquen la compatibilitat dels suports financers de l'IVF amb les normes sobre competència, en els termes establits pel Tractat de Funcionament de la Unió Europea.  
En aquest context, sempre d'acord amb la normativa comunitària en matèria d'ajudes d'estat, i en funció dels objectius de política econòmica del Consell, les conselleries podran establir ajudes per cobrir, directament o indirectament, el diferencial entre l'interès exigit per l'IVF, i el que es considere adient en cada un dels sectors prioritaris d'acord amb els objectius de la política econòmica del Consell.  
  
b) Establir les atribucions i facultats pel que fa als límits de concessió de risc dels distints intervinents en el procés d'aprovació de les operacions de risc de crèdit.  
c) Determinar les característiques i condicions generals dels crèdits, préstecs, avals i altres caucions a concedir per l'IVF, en l'àmbit del finançament al sector privat.  
d) Aprovar les operacions de crèdit, préstec, avals i altres caucions en l'àmbit del finançament al sector privat, excepte les considerades de caràcter estratègic o risc especial, que seran aprovades pel Consell General.  
e) Aprovar operacions de crèdit, avals i altres caucions a favor del sector públic instrumental de la Generalitat, o de qualsevol altra entitat de caràcter públic.  
f) Aprovar operacions de crèdit, avals i altres caucions a favor de projectes d'obres i serveis públics que puguen ser elaborats, executats o explotats per mitjà d'esquemes de col·laboració publicoprivada. En aquest sentit, podran ser beneficiàries aquelles empreses, organismes i entitats de qualsevol tipus o naturalesa que, directament o indirectament, de manera majoritària, estiguen finançades o participades per l'administració pública, o que els seus actes estiguen subjectes directament o indirectament al poder de decisió d'aquesta.  
g) Acordar convenis de finançament o de col·laboració financera així com qualsevol altre instrument de naturalesa jurídica, econòmica o financera amb altres institucions financeres, públiques i privades, tant d'àmbit nacional com internacional.  
h) La gestió, administració, novació, recuperació i qualsevol altre acte de disposició d'aquells crèdits, préstecs, avals, caucions, i la resta de drets i obligacions titularitat de l'IVF.  
i) Acordar les operacions d'adquisició d'actius, mobiliaris i immobiliaris, en els processos de recuperació de deutes contrets amb l'IVF en l'exercici de la seua activitat creditícia.  
j) Aprovar la participació en la gestió i aportacions a realitzar en fons de capital de risc constituïts amb la finalitat de facilitar el finançament o promoció d'empreses no financeres.  
2. Per al millor desenvolupament de les seues funcions en l'àmbit del finançament al sector privat, la Comissió d'Inversions podrà crear els comités de riscos, seguiment i recuperacions que considere procedents i delegar en aquests l'aprovació de les operacions de crèdit, préstec i avals i amb les limitacions quantitatives i qualitatives que considere oportunes.  
Els comités esmentats ajustaran la seua actuació en matèria de concessió de riscos al reglament intern que, a aquest efecte, aprove la Comissió d'Inversions, a la qual hauran de donar compte de les operacions creditícies aprovades dins dels límits de les facultats delegades.  
3. De les activitats que realitze la Comissió d'Inversions haurà de donar compte al Consell General periòdicament.  
4. L'acta de la sessió de la Comissió d'Inversions en què s'arrepleguen acords que suposen assumpció de risc de crèdit en general, inclourà expressament, a més d'una identificació detallada de les característiques i condicions de l'operació, el resultat dels informes tècnics que acompanyen l'operació, així com les principals deliberacions preses en consideració per a l'acord adoptat.  
5. La Comissió d'Inversions es reunirà tantes vegades com siga necessari per a l'exercici de les seues funcions i la seua convocatòria haurà de ser notificada amb una antelació mínima de 48 hores, excepte els casos d'urgència.  
6. Per al cas de les suplències de les vocalies de l'article 8.2.a i b, la titular absent podrà designar a la seua suplent, la qual haurà de tindre un rang mínim de director o directora general i pertànyer a l'àmbit de la conselleria a què pertanya la titular.  
  
Article10. La Direcció General  
1. La persona titular de la Direcció General de l'IVF serà nomenada pel Consell, a proposta de la persona titular de la conselleria competent en matèria d'hisenda i amb un informe previ favorable de la Comissió de Nomenaments i Retribucions, entre persones que reuneixen els requisits d'idoneïtat per al càrrec en els termes exigits en la normativa d'ordenació i supervisió de les entitats de crèdit, i amb capacitat, preparació tècnica i experiència suficient per a exercir les funcions del seu càrrec.  
  
2. De conformitat amb el que estableix l'article 171.8.2 de la Llei 5/2013 esmentada, l'exercici del càrrec de la direcció general requereix dedicació exclusiva i és incompatible amb qualsevol activitat retribuïda, tant de caràcter pública com privada, excepte l'administració del propi patrimoni.  
3. En cas d'absència o malaltia de la persona titular de la direcció general, la persona titular de la conselleria competent en matèria d'hisenda designarà qui l'ha de substituir temporalment.  
  
4. Correspon a la direcció general, l'exercici de les següents competències de caràcter executiu:  
a) Exercir la representació de l'entitat en totes les seues relacions amb persones físiques o amb entitats públiques i privades, en juí i fora d'ell, així com en la firma de convenis.  
b) Conferir i revocar poders generals i especials a persones determinades, tant físiques com jurídiques, públiques o privades, per als assumptes en què calga atorgar-ne.  
c) Exercir les facultats com a òrgan de contractació de l'entitat, sense perjuí de les preceptives autoritzacions i el deure de subministrament d'informació, previstos en la normativa vigent.  
No obstant això, l'òrgan de contractació podrà delegar l'autorització de despeses i ordenació de pagaments derivats de la contractació de béns, subministraments o serveis, en la persona responsable de la Subdirecció Financera i de Control de l'IVF, si bé unicament per a aquells contractes classificats com a menors i l'import del qual no supere els 3.000 euros.  
d) La direcció i gestió ordinàries de les activitats de l'IVF.  
e) L'execució dels acords del Consell General i la Comissió d'Inversions.  
f) L'elaboració del Pla Anual d'Activitats de l'IVF, l'avantprojecte de pressupost per a cada exercici i les seues modificacions, així com els estats d'execució del pressupost, memòria i la formulació de comptes anuals, a fi d'elevar-los al Consell General per a la seua aprovació.  
  
g) Proposar al Consell General els criteris que han de regir el desenvolupament dels processos selectius derivats de l'oferta d'ocupació pública.  
h) L'execució dels processos selectius derivats de l'oferta d'ocupació pública, així com la contractació i acomiadament del personal laboral propi de l'IVF.  
i) La direcció del personal de l'IVF, així com l'elaboració de la relació de llocs de treball del personal, per a la seua aprovació pel Consell General.  
j) La gestió econòmica i financera i el control tècnic i administratiu dels serveis. A més de l'administració dels eventuals cobraments que tinga pendent l'IVF.  
k) Autoritzar despeses i ordenar pagaments, així com la contractació necessària per al funcionament ordinari de l'IVF, fins al límit que, si és el cas, assenyale l'òrgan de contractació, sense perjuí de les competències que té assignades el Consell General.  
l) De conformitat amb allò que estableix l'article 142 de la Llei 1/2015, de 6 de febrer d'hisenda pública, del sector públic instrumental i de subvencions, serà comptedant la persona titular de la Direcció General de l'IVF i, en conseqüència, responsable de la informació comptable, i li correspon la rendició, en els terminis fixats a aquest efecte i degudament autoritzats, dels comptes que hagen d'enviar-se a la Sindicatura de Comptes.  
m) Decidir sobre les qüestions urgents que puguen presentar-se, i donar-ne coneixement, tan prompte com siga possible, a l'òrgan col·legiat competent.  
n) Aprovar operacions de crèdit, avals i altres caucions a favor de qualsevol entitat de caràcter públic o privat, dins dels límits que establisca el Consell General o la Comissió d'Inversions, tot això sense perjuí de les facultats que, en aquesta matèria, s'hagen pogut delegar en qualsevol de les comissions delegades o comités previstos en el capítol III del present reglament.  
o) Aprovar i subscriure operacions d'endeutament de l'IVF, siga quina siga la seua instrumentació i naturalesa jurídica, dins del límit màxim establit per la corresponent llei anual de pressupostos de la Generalitat.  
p) Emetre els dictàmens i informes que siguen preceptius legalment o que tinguen per destinatari el Consell.  
q) Qualssevol altres competències que li siguen atribuïdes o delegades pel Consell General, i aquelles que requerisca la gestió i administració ordinària de l'IVF i no estiguen atribuïdes al Consell General o a la Comissió d'Inversions.  
5. Correspon a la direcció general l'exercici de les competències de caràcter administratiu següents:  
a) Resoldre les sol·licituds d'autorització administrativa que siguen preceptives per a la realització d'actes i operacions que, segons la normativa vigent, siguen competència de l'IVF.  
b) La resolució de les reclamacions formulades en matèria de responsabilitat patrimonial de les administracions públiques.  
c) Dictar instruccions i recomanacions en matèria de coordinació i control de l'activitat creditícia de les institucions públiques de crèdit dependents de la Generalitat.  
d) Exercir totes les competències atribuïdes o delegades en l'IVF en matèria del mercat de valors, endeutament i tresoreria, tant de la Generalitat i del seu sector públic instrumental, com del mateix Institut; així com la coordinació de l'endeutament dels ens del dit sector. Amb aquest fi, podrà contractar qualsevol instrument d'ús en els mercats financers.  
  
e) Formular requeriments, instruccions o recomanacions a entitats o intermediaris financers sota la tutela administrativa de la Generalitat.  
  
f) Imposar les sancions que corresponguen legalment per la comissió d'infraccions de normes d'ordenació i disciplina, en l'exercici de la potestat sancionadora sobre entitats o intermediaris financers, sense perjuí d'aquelles la imposició de les quals siga competència del Consell o de la persona titular de la conselleria competent en matèria d'hisenda.  
  
g) Aprovar els documents de pràctiques i polítiques de certificació.  
h) Aprovar les tarifes dels productes i serveis a prestar per l'IVF, en matèria de certificació i firma electrònica avançada.  
i) Representar l'IVF en els procediments de contractació per a la prestació per l'Institut, de forma directa o indirecta, de serveis en matèria de tecnologia i certificació electrònica, dins dels límits que establisca el Consell General, així com subscriure els contractes que es deriven dels procediments.  
  
  
CAPÍTOL III  
Comissions delegades  
  
Article 11. Comissions delegades del Consell General  
El IVF disposarà, almenys, de les comissions de Nomenaments i Retribucions; d'Auditoria i Control de Riscos; i de Transparència i Responsabilitat Social Corporativa.  
Aquestes comissions es reuniran tantes vegades com siga necessari per a l'exercici de les seues funcions.  
Les normes establides per al Consell General relatives a la convocatòria, validesa de les reunions i dels acords, actes, i caràcter reservat de les deliberacions seran igualment aplicables per a les comissions delegades, llevat que es dispose una altra cosa en el present reglament.  
  
Als efectes de les comissions delegades regulades en aquest article, s'entendrà per conseller o consellera no executiva de conformitat amb allò que disposa l'article 529 duodecies del text refós de la Llei de societats de capital totes aquelles diferents de la persona que exerceix la Direcció General de l'IVF, i que no exercisquen funcions de direcció.  
  
Article 12. La Comissió de Nomenaments i Retribucions  
1. La Comissió de Nomenaments i Retribucions estarà composta per consellers o conselleres no executives en un nombre mínim de tres, la majoria dels quals i, en tot cas, qui ocupe la presidència, hauran de ser independents.  
2. La Comissió de Nomenaments i Retribucions emetrà la seua opinió sobre les propostes que s'hagen d'elevar per a la seua aprovació per part del Consell General relatives a les matèries previstes en els apartats 5 i 6 de l'article 6.  
Serà preceptiu l'informe favorable d'aquesta comissió per a la designació de la persona titular de la Direcció General i dels consellers i conselleres independents del Consell General, que hauran de reunir els requisits d'idoneïtat necessaris per a l'exercici del càrrec en els termes exigits en la normativa d'ordenació i supervisió de les entitats de crèdit, i en particular hauran de posseir reconeguda honorabilitat comercial i professional, tindre coneixements i experiència adequats per a exercir les seues funcions i estar en disposició d'exercir un bon govern de l'entitat.  
És competència de la Comissió de Nomenaments i Retribucions proposar al Consell General les dietes que han de percebre per assistència a les reunions pels consellers i conselleres independents nomenats pel seu reconegut prestigi i competència professional.  
  
Article 13. La Comissió d'Auditoria i Control de Riscos  
1. La Comissió d'Auditoria i Control de Riscos és un òrgan col·legiat, dependent del Consell General, previst en l'article 10 del Decret llei 1/2011, de 30 de setembre, del Consell, de mesures urgents de règim econòmic financer del sector públic empresarial i fundacional, quant a la seua funció d'auditoria. Així mateix, assumirà les funcions relatives al control de riscos de l'entitat.  
2. Les funcions de la Comissió d'Auditoria i Control de Riscos, sense perjuí de les detallades per l'article 10 del Decret llei 1/2011 anteriorment mencionat, són les següents:  
a) En matèria d'auditoria:  
1r. Analitzar l'esborrany dels informes d'auditoria externa i les al·legacions presentades.  
2n. Revisar els resultats obtinguts i els plans d'actuació futura de l'IVF.  
3r. Realitzar un seguiment de les incidències detectades en els informes d'auditoria, revisant les mesures correctores i la seua aplicació.  
  
4t. Informar el Consell General de les mesures i plans d'actuació acordats en el comité i del resultat de les auditories.  
5é. Supervisar l'eficàcia del control intern de l'IVF i de l'auditoria interna.  
b) En matèria de control de riscos:  
1r. Amb caràcter general, supervisar l'eficàcia dels sistemes de control i gestió de riscos.  
2n. Assessorar el Consell General sobre la propensió global al risc, actual i futura, de l'IVF i la seua estratègia en aquest àmbit, i assistir-lo en la vigilància de l'aplicació d'aqueixa estratègia. No obstant això, el Consell General serà el responsable dels riscos que assumisca l'entitat.  
  
3r. Vigilar que la política de preus dels actius oferits als clients i els passius tinguen plenament en compte el model empresarial i l'estratègia de risc de l'entitat. En cas contrari, el comité d'auditoria i control de riscos presentarà al Consell General un pla per a esmenar-la.  
  
4t. Determinar, junt amb el Consell General, la naturalesa, la quantitat, el format i la freqüència de la informació sobre riscos que haja de rebre el mateix comité i els òrgans de govern.  
3. Per a l'adequat exercici de les seues funcions, la Comissió d'Auditoria i Control de Riscos podrà accedir sense dificultats a la informació sobre la situació del risc de l'entitat i, si cal, a assessorament extern especialitzat.  
4. La Comissió d'Auditoria i Control de Riscos estarà composta per consellers i conselleres no executius en un nombre mínim de tres la majoria dels quals i, en tot cas, qui ocupe la presidència, hauran de ser independents.  
5. L'auditor intern informarà la Comissió d'Auditoria i Control de Riscos d'aquells assumptes relacionats amb les seues funcions, i podrà assistir a les seues reunions, amb veu però sense vot.  
Article 14. La Comissió de Transparència i Responsabilitat Social Corporativa  
1. La Comissió de Transparència i Responsabilitat Social Corporativa estarà composta per consellers i conselleres no executius en un nombre mínim de tres la majoria dels quals i, en tot cas, qui ocupe la presidència, hauran de ser independents.  
2. Les funcions de la Comissió de Transparència i Responsabilitat Social Corporativa són:  
a) Revisar la política en aquestes matèries establida pel Consell General, vetlant perquè aquesta matèria estiga orientada a la creació de valor.  
b) Realitzar el seguiment de les pràctiques en matèria de transparència i responsabilitat social corporativa.  
c) Avaluar el grau de compliment de la política establida pel Consell General, i difondre la informació rellevant sobre aquests aspectes.  
  
  
Article 15. Comités delegats de la Comissió d'Inversions  
Entre els comités que es constituïsquen d'acord amb el que preveu l'article 9.2, i per al millor desenvolupament de les funcions delegades per la Comissió d'Inversions en l'àmbit del finançament al sector privat, estaran el Comité de Riscos i el Comité de Seguiment i Recuperacions.  
  
Correspon al Comité de Riscos l'aprovació de les operacions de finançament al sector privat en el marc dels principis corporatius i polítiques de riscos establits per la Comissió d'Inversions, i dins dels límits de concessió dels dits riscos prèviament preestablits per la dita Comissió d'Inversions.  
Per la seua banda, correspon al Comité de Seguiment i Recuperacions l'anàlisi i aprovació de les modificacions i reestructuracions de les operacions creditícies aprovades per la Comissió d'Inversions o pel Comité de Riscos, amb les limitacions que expressament s'estableixen per la Comissió d'Inversions.  
Aquests comités es reuniran tantes vegades com siga necessari per a l'exercici de les seues funcions i estaran formats pel personal de l'IVF responsable de les distintes unitats de riscos i jurídica, i per la persona titular de la direcció general de l'IVF. En particular:  
- El Comité de Riscos estarà compost per la persona titular de la Direcció General de l'IVF, la persona responsable de la Subdirecció de Riscos, i la persona responsable del Departament d'Anàlisi de Riscos particulars en que s'enquadre el préstec o crèdit objecte d'aprovació.  
  
- El Comité de Seguiment i Recuperacions estarà compost per la persona titular de la Direcció General de l'IVF, la persona responsable de la Direcció Adjunta Legal i la persona responsable de la Subdirecció de Riscos.  
  
  
CAPÍTOL IV  
Estructura organitzativa  
  
Article 16. Organització  
1. L'IVF s'organitzarà en subdireccions, dependents totes elles jeràrquicament de la Direcció General, aprovades pel Consell General, sense perjuí de les unitats que es creen al seu si, davant de les quals hi haurà personal directiu previst en el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
  
2. La gestió de l'IVF estarà integrada pels departaments i comités que, a criteri del Consell General, s'establisquen, amb objecte del millor exercici de les seues funcions.  
  
Article 17. Auditoria interna  
De conformitat amb la disposició addicional deu de la Llei 1/2013, de 21 de maig, del Consell, de mesures de reestructuració i racionalització del sector públic empresarial i fundacional de la Generalitat, l'entitat comptarà amb un auditor o auditora intern, amb les funcions establides en l'article 9 del Decret llei 1/2011, de 30 de setembre, del Consell, de mesures urgents de règim econòmic financer del sector públic empresarial i fundacional, que exercirà les seues funcions amb independència al si de l'IVF, informant la Comissió d'Auditoria i Control de Riscos, sense perjuí de les instruccions que puga rebre de la conselleria competent en matèria del sector públic empresarial.  
  
En cas de discrepància amb els seus informes, la persona titular de la Direcció General de l'IVF elevarà les seues al·legacions a la Comissió d'Auditoria i Control de Riscos.  
  
  
CAPÍTOL V  
Personal  
  
Article 18. Règim jurídic del personal  
1. L'IVF podrà comptar amb personal funcionari i laboral en els termes que preveu la legislació de funció pública i es regirà, amb caràcter general, per les normes de dret administratiu o laboral que li siguen d'aplicació.  
2. De conformitat amb el que estableix l'article 18.2 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional, l'IVF no podrà tindre al seu servei personal eventual previst en l'article 19 de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
3. L'IVF podrà comptar així mateix amb personal directiu en els termes i condicions establits en el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
  
Article 19. Personal funcionari que preste serveis en l'IVF  
El personal funcionari adscrit a l'IVF es regirà per la normativa vigent en matèria de funció pública valenciana. Els llocs de treball de naturalesa funcionarial, així com les persones que els ocupen i les relacions de llocs de treball, seran gestionats per l'òrgan directiu competent en matèria de funció pública valenciana.  
  
Article 20. Personal laboral propi  
1. El personal laboral propi de l'IVF es regirà pel dret laboral, les normes convencionalment aplicables, la normativa sobre règim economicofinancer del sector públic empresarial, les disposicions de les successives lleis de pressupostos i, a més, se li aplicaran les previsions de l'Estatut Bàsic de l'Empleat Públic i de la legislació de la funció pública valenciana que així ho disposen expressament.  
  
2. La selecció del personal laboral fix, en execució de l'oferta d'ocupació pública anual, es realitzarà observant els sistemes selectius i amb els requisits establits per al dit personal en la normativa vigent en matèria de funció pública, per mitjà de convocatòria pública basada en els principis d'igualtat, mèrit i capacitat. Quan resulte aplicable, la valoració de la fase de concurs serà proporcionada i, en cap cas, la seua puntuació determinarà per si sola el resultat del procediment.  
3. La selecció del personal laboral temporal haurà de respectar els principis de publicitat, igualtat, mèrit i capacitat, per mitjà de la constitució de borses de treball temporal vinculades al desenvolupament dels procediments selectius als quals es refereix l'apartat anterior.  
4. La contractació del personal laboral fix o temporal s'efectuarà en règim de dret laboral comú, i s'haurà de formalitzar el contracte per escrit.  
5. En el cas del personal laboral temporal, el contracte podrà formalitzar-se en qualsevol de les modalitats de contractació de duració determinada previstes en la legislació aplicable.  
6. Sense perjuí de les autoritzacions que es requerisquen d'acord amb la normativa vigent, i amb caràcter previ a la publicació, s'haurà de donar compte a la conselleria competent en matèria de sector públic empresarial dels processos selectius i de provisió que es convoquen.  
  
  
Article 21. Personal directiu  
L'IVF podrà comptar amb personal directiu en els termes i condicions establits en el Decret 95/2016,de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
Aquest personal directiu es vincularà per un contracte d'alta direcció, que es regirà pel Reial decret 1382/1985, d'1 d'agost, pel qual es regula la relació laboral de caràcter especial del personal d'alta direcció, i l'esmentat Decret 95/2016 del Consell. La seua designació l'efectuarà per la persona titular de la Direcció General, amb l'autorització prèvia del Consell General, i requerirà l'informe favorable previ de la Comissió de Nomenaments i Retribucions.  
  
Article 22. Relació de llocs de treball  
Anualment, es publicarà en el Diari Oficial de la Generalitat Valenciana la relació dels llocs de treball de l'IVF.  
  
Article 23. Règim retributiu del personal  
1. El personal funcionari que preste serveis en l'IVF se sotmetrà al règim retributiu establit en la normativa vigent en matèria de funció pública valenciana.  
2. En tot cas, el règim retributiu del personal de l'IVF s'ajustarà a les previsions contingudes en les successives lleis de pressupostos de la Generalitat.  
  
  
CAPÍTOL VI  
Recursos i règim economicofinancer  
  
Article 24. Recursos economicofinancers  
1. De conformitat amb l'article 171.4 de la Llei 5/2013 esmentada, l'IVF disposarà dels següents recursos econòmics per al compliment dels seus fins:  
a) La dotació inicial de l'IVF, més els increments que en el seu fons social es produïsquen.  
b) Les consignacions previstes en els pressupostos de la Generalitat.  
c) Les rendes i productes que generen els béns, drets i valors que integren el patrimoni de l'IVF.  
d) Els ingressos procedents dels serveis prestats per l'IVF.  
e) Els actius de caràcter mobiliari i immobiliari, adquirits com a conseqüència de processos de recuperació de deutes contrets amb l'IVF en l'exercici de la seua activitat creditícia.  
f) Les comissions meritades per la prestació d'avals de l'IVF, així com les comissions que corresponguen per la gestió, tramitació i seguiment dels avals de la Generalitat.  
g) Les taxes i preus públics que es puguen establir.  
h) Les subvencions, herències, llegats, donacions, o aportacions voluntàries d'entitats i institucions, tant públiques com privades, o de particulars.  
i) Les aportacions d'altres institucions financeres, públiques o privades, que s'establisquen d'acord amb les lleis o per mitjà de convenis de finançament o de col·laboració financera amb l'IVF.  
j) Les emissions de valors de renda fixa o altres operacions d'endeutament i els recursos derivats de la gestió integral dels seus actius i passius. Així mateix, els provinents d'altres operacions financeres diferents de les anteriorment assenyalades, concordes amb la finalitat pròpia de l'IVF.  
k) Els depòsits que constituïsquen en l'IVF altres institucions públiques o intermediaris financers.  
l) Qualssevol altres recursos, diferents dels enunciats, que estiguen previstos en l'ordenament jurídic.  
2. L'IVF no podrà captar directament fons del públic en forma de depòsit, préstec o altres d'anàlogues que comporten l'obligació de la seua restitució.  
  
Article 25. Règim pressupostari  
1. El règim pressupostari de l'IVF s'ajustarà a allò que per a les entitats públiques empresarials estableix la Llei 1/2015, de 6 de febrer, d'hisenda pública, del sector públic instrumental i de subvencions i a les previsions de les lleis anuals de pressupostos de la Generalitat.  
2. De conformitat amb el que estableix l'article 4.2 de l'esmentada Llei 1/2015, el pressupost de despeses de l'IVF tindrà caràcter estimatiu i no vinculant, excepte les dotacions consignades en el capítol destinat a despeses de personal que tindran caràcter limitador i vinculant per la seua quantia total.  
3. El pressupost de l'IVF haurà de formular-se d'acord amb els principis establits en la Llei orgànica 2/2012, de 27 d'abril, d'estabilitat pressupostària i sostenibilitat financera i en el Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional.  
4. L'avantprojecte de pressupost, una vegada aprovat pel Consell General, serà remés a la conselleria competent en matèria d'hisenda, als efectes de la seua integració en el pressupost de la Generalitat.  
  
Article 26. Control financer i comptabilitat  
1. El control financer de l'IVF s'efectuarà d'acord amb el que estableix la Llei 1/2015, de 6 de febrer, sense perjuí de la possibilitat que s'adopten les mesures addicionals de control previstes en la normativa en matèria del sector públic empresarial de la Generalitat.  
2. La comptabilitat s'ajustarà a les normes aplicables a les entitats públiques empresarials subjectes a la Generalitat.  
Per això, i d'acord amb allò que estableix la disposició addicional sisena del Decret llei 7/2012, de 19 d'octubre, del Consell, de mesures de reestructuració i racionalització del sector públic empresarial i fundacional de la Generalitat, l'IVF formarà i rendirà els seus comptes d'acord amb els principis i normes de comptabilitat arreplegats en el Pla general de comptabilitat, aprovat pel Reial decret 1514/2007, de 16 de novembre i les seues modificacions posteriors.  
No obstant això, sense perjuí del que preveu la normativa anterior, l'IVF aplicarà la normativa establida pel Banc d'Espanya per a les entitats de crèdit, en matèria de registre i valoració d'instruments financers.  
  
  
Article 27. Supervisió i control economicofinancer  
L'IVF se sotmetrà a la supervisió i control economicofinancer previst en la normativa vigent en matèria del sector públic empresarial. A aquest efecte, haurà d'aportar i subministrar tota la documentació i informació que li siga requerida per la conselleria competent en matèria de sector públic empresarial.  
Tot això, sense perjuí dels mecanismes de col·laboració que permeten la seua supervisió pel Banc d'Espanya, amb l'abast que s'hi establisca.  
  
Article 28. Avals  
1. L'Institut Valencià de Finances podrà prestar avals a entitats i empreses dins del límit màxim fixat amb aquesta finalitat per la llei de pressupostos de la Generalitat per a cada exercici, i subjecte a les instruccions establides pel reglament intern de regulació de l'activitat creditícia, que aprove el Consell General.  
2. L'Institut Valencià de Finances podrà prestar garanties de qualsevol tipus sobre operacions financeres, siga quina siga la modalitat de la seua instrumentació.  
3. De conformitat amb el que estableix l'article 91 de la Llei 1/2015, els avals prestats per l'IVF hauran de ser compatibles amb el mercat comú, en els termes establits pels articles 107 i 108 del Tractat de funcionament de la Unió Europea, així com tindre com a finalitat garantir operacions l'interés públic de les quals quede prou acreditat.  
  
4. L'IVF haurà de retre comptes a la conselleria que tinga assignades les competències en matèria d'hisenda, dels avals que concedisca i dels riscos vius derivats de la seua condició avaladora, en el termini establit per l'esmentada Llei 1/2015, de 6 de febrer.  
  
Article 29. Límit d'endeutament  
La llei de pressupostos de la Generalitat per a cada exercici determinarà el límit màxim del volum d'endeutament viu de l'Institut Valencià de Finances, siga quina siga la modalitat de la seua instrumentació.  
  
  
Article 30. Garantia   
De conformitat amb l'article 171.9 de la Llei 5/2013, els deutes i les obligacions que l'Institut Valencià de Finances contraga enfront de tercers per a la captació de fons, així com la resta de les obligacions patrimonials contretes en l'exercici de les seues funcions, gaudiran de la garantia personal de la Generalitat. Aquesta garantia té el caràcter d'explícita, irrevocable, incondicional, solidària i directa. Per tant, en cas d'incompliment per part de l- institut de les responsabilitats pecuniàries que per tots els conceptes estan causades per les dites obligacions, aquestes seran directament exigibles a la Generalitat.  
  
  
CAPÍTOL VII  
Contractació  
  
Article 31. Règim de contractació  
1. Als efectes previstos en la legislació vigent en matèria de contractació del sector públic, l'entitat tindrà la consideració de poder adjudicador no administració pública, en conseqüència, els seus contractes se subjecten a les previsions normatives per a aquest tipus d'ens.  
  
2. Als efectes d'allò que s'ha assenyalat en la normativa pública de contractació que siga aplicable, l'IVF tindrà la consideració de mitjà propi i servei tècnic de l'Administració de la Generalitat i dels seus organismes i entitats de dret públic, sempre que complisca els requisits establits en l'article 12 de la Directiva 2014/24/UE del Parlament i del Consell, de 26 de febrer de 2014, sobre contractació pública i els que dispose la normativa bàsica en matèria de contractació pública que siga aprovada per l'Administració de l'Estat, en els termes dels articles següents.  
  
Article 32. Contingut de la declaració de mitjà propi  
L'IVF, com a mitjà propi instrumental i servei tècnic de l'Administració de la Generalitat i dels seus organismes i entitats de dret públic, està obligat a realitzar els treballs que aquests li encomanen, en l'àmbit de les matèries següents:  
a) La prestació de serveis de certificació electrònica avançada i serveis relacionats amb identificació i firma electrònica.  
b) La prestació de serveis de gestió i assessorament, ambdós en matèria financera.  
  
Article 33. Abast de la declaració com a mitjà propi  
1. L'entitat podrà requerir, en les seues actuacions obligatòries com a mitjà propi, la col·laboració d'empreses particulars, de conformitat amb el que disposa la normativa de contractes del sector públic.  
2. L'IVF no podrà participar en els procediments d'adjudicació de contractes convocats per l'Administració de la Generalitat. No obstant això, quan no concórrega cap licitador se li podrà encarregar l'execució de l'activitat objecte de licitació pública.  
3. L'import de les actuacions, treballs i estudis realitzats per mitjà de l'entitat es determinarà aplicant a les unitats executades les tarifes corresponents que hauran de ser aprovades per la conselleria que tinga atribuïdes les competències en matèria d'hisenda. Aquestes tarifes es calcularan de manera que representen els costos reals de realització, i la seua aplicació a les unitats produïdes servirà de justificant de la inversió o dels serveis realitzats.  
Quan determinades unitats no tinguen aprovada la seua tarifa, el seu cost podrà valorar-se a partir del corresponent al dels elements simples que integren altres unitats amb tarifa aprovada i que també formen part de la unitat de què es tracte. En el cas que tampoc puga aplicar-se el procediment descrit anteriorment, el seu cost serà el que figure en el pressupost aprovat per l'òrgan competent.  
En ambdós casos, els costos així determinats tindran el caràcter de tarifa i tindran validesa només per a l'encàrrec a què es referisquen.  
4. Els contractes que l'IVF haja de concertar per a l'execució de les activitats expressades s'adjudicaran per mitjà de l'aplicació del procediment establit a aquest efecte en la normativa vigent en matèria de contractació del sector públic, i la resta de normes de desplegament.  
  
  
CAPÍTOL VIII  
Règim patrimonial  
  
Article 34. Patrimoni propi  
1. De conformitat amb l'article 171.1 de la Llei 5/2013, el patrimoni de l'IVF està format per la totalitat dels béns i drets que li pertanguen per qualsevol títol.  
Els actius de caràcter mobiliari i immobiliari, adquirits com a conseqüència de processos de recuperació de deutes contrets amb l'IVF en l'exercici de la seua activitat creditícia, no seran objecte d'incorporació al patrimoni de la Generalitat.  
L'alienació dels actius mencionats es farà en virtut del reglament específic que regule el procediment, i es requerirà l'informe previ preceptiu de la conselleria competent en matèria de patrimoni.  
  
En tot cas, aquestes adquisicions o alienacions, s'hauran d'ajustar als principis que informen la gestió i administració dels béns i drets patrimonials, continguts en la legislació bàsica estatal sobre patrimoni; en especial, els de publicitat, transparència, concurrència i objectivitat, així com de col·laboració i coordinació amb la conselleria competent en matèria de patrimoni, tot això, sense perjuí del que disposa la disposició addicional setze de la Llei 1/2013, de 21 de maig.  
  
2. L'IVF podrà adquirir béns i drets a títol onerós i gratuït, posseir i arrendar béns i drets de qualsevol classe.  
  
Article 35. Béns adscrits  
S'adscriuran a l'IVF els béns i drets de la Generalitat necessaris per al desenvolupament de les seues funcions.  
  
  
CAPÍTOL IX  
Altres disposicions  
  
Article 36. Inspecció d'entitats financeres  
De conformitat amb l'article 171.5 de la Llei 5/2013, les actes esteses pels serveis d'inspecció d'entitats financeres de l'Institut Valencià de Finances tenen naturalesa de documents públics i fan prova dels fets a què es referisquen, sense perjuí de les proves que en defensa dels respectius drets o interessos puguen assenyalar o aportar les mateixes entitats interessades.  
En l'exercici de les seues funcions, el personal dels esmentats serveis, que haurà de tindre la condició de personal funcionarial de conformitat amb el que estableix el text refós de l'Estatut Bàsic de l'Empleat Públic i la Llei 10/2010, de 9 de juliol, de la Generalitat, d'ordenació i gestió de la funció pública valenciana, té el caràcter d'agent de l'autoritat i podrà demanar l'auxili de les altres autoritats competents o dels seus agents, si són obstruïts o pertorbats en l'esmentat exercici.  
  
  
Article 37. Inspecció de fundacions  
De conformitat amb els articles 72 i 73 del text refós de la Llei de caixes d'estalvis aprovat pel Decret legislatiu 1/1997, de 23 de juliol, del Consell, l'IVF podrà efectuar les inspeccions que siguen necessàries a les fundacions sorgides per transformació de caixes d'estalvis i a les fundacions d'obra social de caixes d'estalvis, respecte de l'activitat que realitzen, del resultat de les quals haurà d'informar el protectorat per al millor compliment de les funcions d'aquest. Així mateix, podrà requerir la remissió de qualsevol classe d'informació relativa a la seua activitat i gestió.  
  
Article 38. Recursos administratius  
Les resolucions de l'Institut Valencià de Finances que posen fi a procediments administratius podran ser objecte de recurs d'alçada davant del conseller competent en matèria d'hisenda.  
  
Article 39. Sol·licitud d'informació  
De conformitat amb l'article 171.10 de la Llei 5/2013, per a l'adequat exercici de les funcions que l'Institut Valencià de Finances té encomanades, l'Institut podrà demanar de les entitats i persones subjectes a supervisió, d'acord amb la normativa aplicable, les informacions que siguen necessàries per al desenvolupament de les seues competències.  
A fi que l'Institut Valencià de Finances puga obtindre aquestes informacions, o confirmar la seua veracitat, les entitats i persones mencionades en el paràgraf anterior queden obligades a posar a la seua disposició els llibres, registres i documents que considere necessaris, inclosos els programes informàtics, fitxers i bases de dades, siga quin siga el seu suport físic o virtual.  
A aquest efecte, l'accés a les informacions i dades requerits per l'Institut Valencià de Finances es troba emparat per l'article 11.2.a de la Llei orgànica 15/1999, de 13 de desembre, de protecció de dades de caràcter personal.  
  
Article 40. Deure de secret  
Les persones integrants dels òrgans de govern i el personal de l'Institut Valencià de Finances han de guardar secret, inclús després de cessar en les seues funcions, de les informacions de naturalesa reservada que coneguen en l'exercici dels seus càrrecs o funcions. La infracció d'aquest deure determinarà les responsabilitats previstes en les lleis, de conformitat amb l'article 171.7 de la Llei 5/2013.  
  
Article 41. Transparència  
1. A més d'allò que estableix la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, que siga aplicable a l'IVF, es donarà publicitat en la memòria dels comptes anuals i en la seua pàgina web de la informació següent:  
a) Detall individualitzat de les participacions mantingudes en societats i fons, en què indique la raó social, la finalitat, l'import i el resultat de l'informe tècnic d'anàlisi del risc.  
b) Estadística de la situació dels actius financers renegociats, distingint per classe d'instrument financer, la seua classificació quant a la qualitat creditícia i per tipus de garanties preses.  
c) Estadística dels actius vençuts i deteriorats per risc de crèdit distingint per tipus d'instrument i antiguitat.  
d) Detall de les característiques de les línies de finançament aprovades pels òrgans de govern.  
2. La Comissió de Transparència i Responsabilitat Corporativa revisarà periòdicament el grau de compliment del que s'ha previst ací i informarà d'això el Consell General.  
  
  
DISPOSICIÓ ADDICIONAL  
  
Única. Incidència pressupostària  
L'aplicació i desplegament d'aquest decret no podrà suposar un increment de despesa en el pressupost consolidat de la Generalitat. A aquest efecte i pel que fa a les despeses de personal, les adaptacions que puguen realitzar-se, en el marc de la implantació de l'estructura organitzativa de l'entitat, no podran suposar increment de cost en termes homogenis.  
  
  
DISPOSICIÓ TRANSITÒRIA  
  
Única  
El Consell General i la Comissió d'Inversions es mantindran en la seua composició actual fins al moment en què després de l'oportuna designació dels consellers i conselleres corresponents per part de les organitzacions sindicals i empresarials, i el Consell, a proposta de la persona titular de la conselleria competent en matèria d'hisenda i amb l'informe favorable de la Comissió de Nomenaments i Retribucions de l'IVF, nomene als nous consellers i conselleres d'acord amb el que disposa aquest reglament.  
A aquest efecte, la Comissió de Nomenaments i Retribucions estarà composta inicialment per una presidència i tres vocalies triades pel Consell General entre els seus membres.  
  
  
DISPOSICIÓ DEROGATÒRIA  
  
Única. Derogació normativa  
Queden expressament derogades totes les disposicions del mateix rang o d'un rang inferior que s'oposen al present decret i, en particular, el Decret 15/2014, de 24 de gener, del Consell, pel qual s'aprova el Reglament d'organització i funcionament de l'Institut Valencià de Finances (IVF).  
  
  
DISPOSICIONS FINALS  
  
Primera. Habilitació normativa  
Es faculta la persona titular de la conselleria amb competències en matèria d'hisenda per a dictar totes les disposicions que exigisca l'aplicació i execució d'aquest decret.  
  
Segona. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
Alacant, 14 de juliol de 2017  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI